**LAZDIJŲ RAJONO SAVIVALDYBĖS TARYBOS SPRENDIMO**

**,,DĖL SAULĖS ŠVIESOS ENERGIJOS ELEKTRINIŲ IŠDĖSTYMO LAZDIJŲ R. SAV., KROSNOS, ŠEŠTOKŲ, LAZDIJŲ, ŠVENTEŽERIO IR BŪDVIEČIO SENIŪNIJOSE SPECIALIOJO PLANO RENGIMO IR PLANAVIMO TIKSLŲ“ PROJEKTO**

**AIŠKINAMASIS RAŠTAS**

2021-12-15

 Lazdijų rajono savivaldybės tarybos sprendimo „Dėl saulės šviesos energijos elektrinių išdėstymo Lazdijų r. sav., Krosnos, Šeštokų, Lazdijų, Šventežerio ir Būdviečio seniūnijose specialiojo plano rengimo ir planavimo tikslų“ projektas parengtas vadovaujantis inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2011 m. sausio 24 d. įsakymu Nr. 1-10/D1-61 „Dėl Inžinerinės infrastruktūros vystymo (elektros, dujų ir naftos tiekimo tinklų) planų rengimo taisyklių patvirtinimo“, 16 punktu.

 Lazdijų rajono bendrasis planas patvirtintas 2008 m. ir jo papildymas dėl saulės elektrinių statybos vieno administracinio vieneto (kaimo) teritorijoje neatitinka šiandieninių tikslų vystyti žaliąją energetiką visos šalies teritorijoje. Saulės energijos specialiuoju planu siekiama nustatyti teritorijų naudojimo, tvarkymo, apsaugos, žemės paskirtį ir reglamentus, atsižvelgiant į visuomenės poreikius, planuojamos teritorijos kraštovaizdį ir biologinę įvairovę, geografinę padėtį, geologines sąlygas, esamas urbanistines, inžinerines, susisiekimo, agrarines sistemas, žemės ir kito nekilnojamojo turto valdytojų, naudotojų ir trečiųjų asmenų interesus ir teises, architektūros, aplinkosaugos, visuomenės sveikatos saugos, gamtos apsaugos, paveldosaugos reikalavimus, valstybės ir viešojo saugumo, gynybos ir kitus poreikius.

 Atsinaujinančių išteklių įstatymas nurodo siekti, kad **2025 metais energijos gamybos iš atsinaujinančių išteklių energijos dalis, palyginti su šalies bendruoju galutiniu energijos suvartojimu, sudarytų ne mažiau kaip 38 procentus** ir kad ši dalis toliau būtų didinama, tam panaudojant naujausias ir veiksmingiausias atsinaujinančių energijos išteklių naudojimo technologijas ir skatinant energijos vartojimo efektyvumą.

 Specialusis planas pradedamas rengti planą tvirtinančio subjekto sprendimu dėl plano rengimo pradžios ir planavimo tikslų. Sprendimą dėl vietovės lygmens plano rengimo priima savivaldybės taryba. **LR Teritorijų planavimo įstatymo 6 str. 3 dalyje teigiama, kad ,,Fiziniai asmenys, juridiniai asmenys ar jų padaliniai, kitos organizacijos ar jų padaliniai turi planavimo iniciatyvos teisę (toliau – planavimo iniciatoriai) ir gali Vyriausybės nustatyta tvarka ir sąlygomis tik savo valia ir sprendimu teikti savivaldybei ar kitų įstatymų nustatytiems specialiojo teritorijų planavimo organizatoriams pasiūlymus dėl vietovės lygmens teritorijų planavimo dokumentų rengimo, keitimo ar koregavimo ir (ar) finansavimo“.** Specialiojo planavimo iniciatorius – UAB „Solmina“.

 Planavimo organizatorius – Lazdijų rajono savivaldybės administracijos direktorius. Lazdijų rajono savivaldybės administracijos direktorius su planavimo iniciatoriumi sudaro teritorijų planavimo proceso inicijavimo sutartį, o prieš tvirtinant planą – ir plano sprendinių įgyvendinimo sutartį. Specialiojo plano rengėją pasirenka teritorijų planavimo iniciatorius. Specialiojo plano rengimo tikslas – nustatyti saulės šviesos jėgainių statybai tinkamas vietas žemės sklypuose, esančiuose Lazdijų r., Krosnos, Šeštokų, Lazdijų, Šventežerio ir Būdviečio seniūnijose, įvertinant šių teritorijų naudojimo, tvarkymo, apsaugos aspektus, kitus reikalavimus; nustatyti žemės paskirtį ir reglamentus, atsižvelgiant į visuomenės poreikius, planuojamos teritorijos kraštovaizdį ir biologinę įvairovę, geografinę padėtį, geologines sąlygas, esamas urbanistines, inžinerines, susisiekimo, agrarines sistemas, žemės ir kito nekilnojamojo turto valdytojų, naudotojų ir trečiųjų asmenų interesus ir teises, architektūros, aplinkosaugos, visuomenės sveikatos saugos, gamtos apsaugos, paveldosaugos reikalavimus, valstybės ir viešojo saugumo, gynybos ir kitus poreikius; sudaryti sąlygas privačioms investicijoms, kuriančioms socialinę ir ekonominę gerovę; derinti fizinių ir juridinių asmenų ar jų grupių, savivaldybių ir valstybės interesus dėl teritorijos naudojimo ir veiklos plėtojimo teritorijoje sąlygų.

 Šio projekto tikslas – parengti vietovės lygmens specialiojo teritorijų planavimo dokumentą – saulės šviesos energijos elektrinių išdėstymo specialųjį planą – bus įgyvendintos prielaidos saulės šviesos energijos elektrinių statybai.

Teigiamos pasekmės – vystoma inžinerinė infrastruktūra;

 Neigiamos pasekmės – nenumatomos.

 Finansavimo šaltiniai ir lėšų poreikis – specialiojo plano rengimas finansuojamas planavimo iniciatoriaus lėšomis.

 Parengtas sprendimo projektas neprieštarauja galiojantiems teisės aktams.

 Dėl sprendimo projekto pastabų ir pasiūlymų negauta.

 Sprendimo projektą parengė Lazdijų rajono savivaldybės administracijos Architektūros ir teritorijų planavimo skyriaus vyr. specialistė Audra Kimbirauskienė.

Architektūros ir teritorijų planavimo skyriaus Audra Kimbirauskienė

vyr. specialistė